Aber üs hets gfalla und so hemmer denn noch 3 Täg dia Road au beendet und sind uf Melbourne gfahra. City of Roger Federer oder vom Novak halt ez scho au a bizli muass ma jo leider Gottes zuageh. Und wüll das so isch hemmers üs au nit neh loh und sind go dr Melbourne Park besichtiga. Und döt drzua ghört au d Rod Laver  Arena. Mit Garderoba und allem was so drzua ghört. Aber natürlich isch kei Tennisbelag in dr Halla. Dr Andre Rieu isch eba a Tag spöter döt uftretta. Das isch halt eina mir Giga und ni mim Tennisschläger. Miar hen denn a Wucha lang das Melborne unsicher gmacht. Dr Hauptgrund für das isch au gsi, dass i han a neui Kreditkarta brucht. Leider het irgend eina in Südafrika gmeint, er müassi mit minara Karta a Flug buacha. Udn so hemmer halt mol müassa a Wili am glicha Ort blieba damits miar a Neui hen könna schicka.  Aber noch 6 Täg hani sie scho gha. Also das funktioniart imfall super!! Miar sind no a Musical go luaga. "Rock of Ages" het das gheissa und isch voller 80er Rockhits. Eifach geil gsi. Also Melbourne isch eh a geili Stadt gsi und miar hends echt gnossa döt. Leider isch z Wetter nit würklich fründlich gsi döt und miar hen dia dicka Jaggana müassa füra neh. Es isch eh empfindlich kalt worda in letschter Zit. Und wenn i das säga, denn isch das würklich küahl do. Dia ganz brüüni wieder dahin… Oh und jo  genau…rasiara hani mi au no müassa. I han scho lang gmerkt, dass sich langsam aber sicher a Oposition breit macht bir Priska. Noch a paar Adütiga wo i locker ignoriart han, hets sies denn aber mol richtig gseit. Und so hani mi denn schweren Herzens gfüagt und han mi in müahsamer Handarbet vo dera Hoorpracht befreit. I han zwor gfunda a sona 3ahalb Monetsbärtli ständi miar scho no…aber so kamma sich halt au tüüscha.